Előkészítő anyag társadalmi egyeztetésre

Téma: Hulladékgazdálkodás

Helyzetelemzés

Az emberi tevékenység eredményeként az élet minden területén keletkeznek hulladékok, melyek a kereskedelemben megvásárolt termékekkel válnak az emberi élet részévé. A hulladékgazdálkodás az a tudatos tevékenység, amelynek során a hulladék keletkezését próbáljuk megelőzni, illetve csökkenteni igyekszünk a megtermelt hulladék mennyiségét és veszélyességét, csökkentve ezzel a káros környezeti hatások mértékét. A gazdálkodás része, hogy törekszünk a keletkező hulladék minél nagyobb arányú hasznosítására, gondoskodunk a fennmaradó mennyiség megsemmisítéséről, megfelelő kezeléséről vagy ártalommentes elhelyezéséről. 

A hulladékgazdálkodás napjainkban nem csupán a gazdaság egyik fontos alapkövét képezi, hanem a környezetre is jelentős hatást gyakorol. Éghajlatvédelmi szempontból a hulladékminimalizáláson túl a legfőbb cél a hulladékok környezetbarát felhasználása és elszállítása, hiszen mindkét esemény szorosan összefügg az üvegházhatású gázok kibocsátásával. A hulladékgazdálkodás szén-dioxid-kibocsátást okoz, amely mérhető a statisztikai úton feljegyzett hulladékmennyiségek, illetve azok elszállítási módjának vizsgálatával.
A Tatai Helyi Hulladékgazdálkodási Terv összeállításában és rendszeres felülvizsgálatában a Közép-Dunántúli Regionális Hulladékgazdálkodási Terv és az Országos Hulladékgazdálkodási Terv irányadó. Magyarországon 20 regionális hulladékgazdálkodási konzorcium jött létre. Ezek egyikeként a Közép-Duna Vidéke Regionális Hulladékgazdálkodási rendszer 2006-ban döntött az önkormányzati társulás megalakításáról 164 önkormányzat részvételével. E rendszer keretében 680 ezer fő számára biztostják a korszerű hulladékgazdálkodást. A rendszer fontos prioritásai a szelektív gyűjtőszigetek számának növelése, átrakó állomások, hulladékudvarok létrehozása, komposztálóművek, válogatóművek, inerthulladék kezelők építése, hőhasznosítás megvalósítása, és a nem korszerű hulladéklerakók bezárása.

Tata helyi hulladékgazdálkodási terve részben az önkormányzati intézmények hulladékgazdálkodását vizsgálja, részben az egyéb köztisztasági szolgáltatás révén előálló feladatokat veszi számba. A települési szilárd hulladék közszolgáltatás a REMONDIS Oroszlány Zrt. közszolgáltató szervezésében, a helyi felelősségi körbe tartozó közszolgáltatás a Tatai Városgazda Nonprofit Kft. révén zajlik a városban. Az önkormányzat fontosnak tartja, hogy a csatornázatlan ingatlanokon keletkező évi 140.000 m3 szennyvíz mértéke 2010-ig 30.000 m3 alá csökkenjen. A kóbor ebek befogásából származó állati tetemek évi 1 tonnányi veszélyes hulladékát az Alpha-Vet Kft. szerződés alapján elszállítja.

SWOT-elemzés

Erősségek

· Tata rendelkezik helyi hulladékgazdálkodási tervvel a 2004-2008-as és a 2009-2014-es időszakra;                      

· Egyre több háztartás tér át a kisebb űrtartalmú (80 literes) edényzetre, miközben a 110 literes edények száma ugyanennyivel csökken, azaz az egyik a másik „rovására” vált népszerűvé.

· 27 szelektív hulladékgyűjtő sziget van Tatán, azaz 875 lakosra jut egy sziget, ami országosan is figyelemre méltó.                    

· A város szelektív hulladékgyűjtő szigetein évente összegyűjtött és hasznosított papírhulladék mennyisége 2004-2008 között csaknem ötszörösére nőtt, és már eléri a 100 tonna nagyságrendet, az üveghulladék háromszorosára (60 tonnára) nőtt, míg a műanyag hulladék a duplájára (40 tonnára). Ez a 200 tonna a városból elszállításra kerülő mintegy 7000 tonna települési szilárd hulladék mennyiségének a 3%-a.

· A szelektív gyűjtőszigetek mellé 8 helyre vandálbiztos műanyag tömörítő berendezések lettek felszerelve.

· A tatai CÉG Kft. megyei, sőt regionális viszonylatban is jelentős papírhulladék beszállítónak minősül 

· A város 173 ha saját erdejében és 150 ha gondozott zöldterületén keletkező zöldhulladék egyre nagyobb mennyisége kerül külön begyűjtésre, komposztálásra és egyéb hasznosításra. Szárazanyagtartalma évi 90 tonna.

· A 2008-ban bevezetett „Zöld járat” Tata valamennyi utcáját heti rendszerességgel érintve gyűjti be az előzőleg megvásárolt 70 literes zsákokban utcára kihelyezett zöld hulladékot. Így évente 16 tonna kerti hulladék, lomb, nyesedék, fűkaszálék kerül összegyűjtésre

· Tata külterületein az önkormányzati részfinanszírozás „kivonulási” folyamata lezárult, amely minden háztartás esetében a „szennyező fizet”-elvet érvényesíti

· A rendszeresen újratermelődő illegális hulladéklerakók száma és mérete egyre csökken.

· Tata csaknem teljesen csatornázott település

· 2010-ben a Polgármesteri Hivatal a Tatai Városgazda Nonprofit Kft-vel a városban keletkezett zöld hulladékot a város határában komposztálja, a kész komposztot a város zöldfelületeire helyezi vissza.

Gyengeségek

· A tatai helyi hulladékgazdálkodási terv felülvizsgálata nem rendszeres, a 2004-2008-as helyi HGT. Terv felülvizsgálatára csak 2009-ben került sor.

· A közterületek tisztaságáért felelős két szolgáltató (REMONDIS Zrt. És a Tatai Városgazda Nonprofit Kft..) felelősségi határai bizonyos területeken elmosódottak, nem tisztázottak 

· 2004-2008 között növekedett a településre beszállított és onnan kiszállított minden típusú hulladék mennyisége 

· Az önkormányzati intézményekből összegyűjtött települési szilárd hulladék 2008-ra a másfélszeresére nőtt a 2003-as adathoz (313 tonna) képest.

· A növekvő mennyiségű háztartásból és közületekből elszállított kommunális hulladék mennyisége 2001-2008 időközében évi 6020 tonnáról 7390 tonnára nőtt, évi 3%-os növekedési átlaggal

· A szelektív hulladékgyűjtő szigetek leromlott állapota a lakosság közömbös hozzáállását tükrözi

· A szelektív hulladékgyűjtő szigetek mellett gyakori az illegálisan elhelyezett vegyes kommunális hulladék

· A papírhulladék gyűjtésében tevékenykedő CÉG KFt. szomorú tapasztalata, hogy a papírkonténerekbe nagy mennyiségben kerül nem oda való hulladék, ami a fogyasztói szokásokról és a szelektálási kultúráról negatív képet fest. 

· A zöldhulladék Új úton kialakított ideiglenes tárolási helye megszűnt, alternatív helyszín nem került kialakításra

· Az avar és kerti hulladék égetésével kapcsolatban előirányzott helyi rendelet megalkotására nem került sor. A tömeges őszi avarégetés megelőzése érdekében a rendelet tartalmát össze kell hangolni egy, a város egészére kiterjedő, szervezett zöldhulladék-gyűjtési rendszerrel

· A külterületi hulladékgyűjtő konténereket meg kellett szüntetni, mert a lakosság nem tudta őket megfelelő higiéniával használni

· A külterületi (zsákos) szemétgyűjtés esetében a hulladékelszállítás gyakran 1-2 napot késik, ami súlyosbítja azt a helyzetet, hogy a szolgáltatást igénybe vevők köre csak lassan bővül

· A Pokker-dűlői hulladéklerakó rekultivációja ügyében több éves csúszás és elmaradás van. A munkálatok 2010-ben kezdődtek el. 

· A csatornázatlan ingatlanokon évi 100 ezer m3 szennyvíz keletkezik. 

Lehetőségek

· A hulladék képződésének megelőzése, az újrahasználat ösztönzése, a hulladék veszélyességének csökkentését és kezelhetőségének elősegítését célzó tevékenységek, felvilágosító PR-tevékenységek. A lakosság környezettudatosságának fokozását, fogyasztási szokásainak környezetbarát módon történő megváltoztatását célzó PR tevékenységre a hulladékgazdálkodási költségvetés 5%-a mértékéig szükséges fordítani. A fogyasztói szokások megváltoztatását célzó szemléletformáló, oktató-képző és ismeretterjesztő tevékenység bővítésébe a társadalmi szervezeteket és az oktatási intézményeket is be kell vonni

· Nyitott kapuk rendezvénysorozat (a közszolgáltatók megnyitják kapuikat, hogy megismertessék a tevékenységüket a lakosokkal, és felelősebb, környezettudatosabb magatartást motiváljanak a lakosok között) és kupakgyűjtési akció bevezetése szoros együttműködésben a kapcsolódó szolgáltatókkal, civilekkel 

· A lerakott hulladék biológiailag lebomló szerves anyag  tartalmának csökkentése a 2002. évi mennyiséghez viszonyítva 2014. július 1. napjáig 35%-ra, az ehhez szükséges elkülönített bio-hulladék és papír-hulladék begyűjtésének, illetve hasznosításának és előkezelésének – komposztálás, MBH (mechanikai-biológiai hulladékkezelés után a lerakásra kerülő hulladék mennyisége közel harmadára csökken), biogáz-előállítás stb. – fejlesztésével; 

· A lakossági szerves hulladékok házi komposztálásának elterjesztése

· A Pokker-dűlői felhagyott folyékony hulladék leürítőhely- folyamatban lévő rekultivációja és egy komposztálómű építése a zöldterületekről begyűjtött zöldhullaék hasznosítására

· A települési szilárd hulladék 50%-ának hasznosítása 2013 végéig (anyagában vagy termikus úton); 

· A köztisztasági szolgáltatás keretében begyűjtött és elszállított települési szilárd hulladék 2001-2008 közötti 22%-os növekedésének mérséklése évi 3%-ról 2%-ra

· A lerakásra vonatkozó követelményeket ki nem elégítő szilárd hulladék lerakók bezárása, a bezárt lerakók folyamatos rekultiválása, azaz a Pokker-dűlői hulladéklerakó rekultiválása

· Hulladékudvar létrehozása a Kocsi úti Ipari Park közelében.

· A hordozható elemek és akkumulátorok hulladékainak 2013-ra legalább 25%-os begyűjtése a tervezett hulladékudvar segítségével

· Egyéb lakossági veszélyes hulladékok (festékek, növényvédő szerek, háztartási vegyiáruk stb) elkülönített begyűjtésének fejlesztése a tervezett hulladékudvar segítségével 

· A háztartási elektromos és elektronikai berendezések hulladékainak 4/kg/fő/év mennyiségben történő begyűjtése a tervezett hulladékudvar segítségével. Jelenleg évente 2 alkalommal ingyenes begyűjtési lehetőség biztosított az Electrocoord Kft. jóvoltából a lomtalanítás alkalmával.

· A gumiabroncs-hulladék visszavételi kötelezettség bevezetése 2013-ig; 

· Az ólomakkumulátorok 2013-ra 95% fölötti elkülönített begyűjtésének biztosítása a tervezett hulladékudvar segítségével 

· Az önkormányzati egészségügyi intézmények hulladékkezelésének fejlesztése

· A lakossági gyógyszer-hulladék elkülönített begyűjtése évi kétszeri gyűjtőakció keretében a tervezett hulladékudvar segítségével, illetve a gyógyszertárak segítségével

· A lakossági és az önkormányzati építési-bontási hulladékok elkülönített begyűjtésének és feldolgozásának fejlesztése

· A csomagolási hulladékok 60%-ának hasznosításához szükséges elkülönített gyűjtés biztosítása 2012-re (ebből legalább 20% a lakossági közszolgáltatás keretében)

· A szelektív gyűjtés eszközeinek biztosítása a lakosság legalább 80%-a részére 2013 végére: a Közép-Duna vidéke Társulással való együttműködés keretében további 5 szelektív gyűjtősziget kialakításával 750 fő/szigetre javulna az ellátottság

· A szelektív hulladékgyűjtő szigetek körüli térelhatároló paravánok folyamatos karbantartása városképvédelmi megfontolásból 

· Zöld pontok számának növelése kettőről ötre (további három új gyűjtőpont az üdülőterületen kívül), a zöld járat korszerűsítésével egyidejüleg, új zöldtárolóhely kialakítása a megszüntetett Új úti ideiglenes tárolóhely helyett

· A városi komposztáló telepen a lakossági zöld hulladék átvétele

· A külterületi (zsákos) szemétgyűjtés népszerűsítésére további felvilágosító munkára van szükség, kirívóbb esetekben szankciókat kell alkalmazni 

· A csatornázatlan ingatlanokon működő, nagy vízfelhasználású folyasztókat a legérzékenyebb vízbázis-védelmi területeken kötelezni kell a köcsatornára kötésre vagy más műszaki megoldások megtételére

· Iszapok erdészeti felhasználása és városgazdálkodási (kertészeti) felhasználása a mezőgazdasági felhasználás alternatívájaként

· Fuvarosokkal való szorosabb együttműködés az illegális hulladéklerakás megakadályozása érdekében.

Veszélyek

· Az  Oroszányi Regionális Hulladéklerakó jelenlegi kapacitás kb. 3-4 évre elegendő (2014-ig van szerződése a Remondis Oroszlány Zrt.-nek a depónia üzemeltetésére). Az új hulladékkezelő központ engedélyes tervei megvannak, a következő fázis az építés. Körülbelül 15 település hulladékát fogja fogadni. Amennyiben nem valósul meg az új hulladékgazdálkodási rendszer, ahol mechanikai előkezeléssel válogatják a beérkező hulladékot, akkor nem fog csökkeni a lerakásra kerülő hulladék mennyisége, így még rövidebb lesz az új depónia élettartama.

· A keletkező hulladék kezelése során a fő célkitűzés a képződő hulladék anyagának minimalizálása, majd azt követően a minél teljesebb hasznosítása. Amennyiben ez gazdaságosan nem megvalósítható, akkor az adott hulladék energiatartalma kinyerésének biztosítása. Végső megoldásnak tekinthető csak a nem hasznosítható hulladék ártalmatlanítása, amelyről korszerű, megfelelő műszaki védelemmel rendelkező, regionális hulladéklerakókban kell gondoskodni. Potenciális veszélyt jelenthet az, hogy e hulladékpiramisban az elmozdulás nem a minimalizálás, hanem az ártalmatlanítás irányába történik a megfelelő környezettudatosítási akciók hiány miatt.

· A szelektív gyűjtés hatékonysága egy bizonyos mértéken túl nem növelhető (max. 70-75%), mitöbb, nagyvárosi környezetben az 50%-ot is nehéz biztosítani (a gyűjtőeszközük kihasználtsága fokozatosan emelkedik ugyan, de soha nem éri el a teljes kihasználtságot), ezért a szelektív gyűjtés előnyben részesítése a hulladék anyagának és keletkezésének a minimalizálása helyett rossz irányba terelheti a társadalmi tudatosítási folyamatokat. A nagyobb hatékonyságú, helyben történő szelektív gyűjtés elterjesztése nem valósítható meg a családiházas/falusias övezetekbe tartozó ingatlanok bevonása nélkül. 

· A csomagolási hulladékok hasznosítási arányának növelése nem valósítható meg, ha a gyártói felelősség alapján begyűjtésen és hasznosításon túl a lakosság nem vesz részt a szelektálásban. 

· A biológiai kezelés növelésének határt szab az eljárás során keletkező komposzt hasznosítására rendelkezésre álló kapacitás.

· A csatornázatlan ingatlanokon a települési folyékony hulladék közszolgáltatás gazdaságtalan, és a talajterhelési díj törvényben megszabott progresszív emelkedése és a hatósági kötelezés nélkül nem lesz hathatós megoldás az ügyben

